আর্নস্ট ক্যুহনেল

পল আর্নস্ট ভিলহেল্ম আর্থার ক্যুহনেল বা ক্যুহনেল নামেও পরিচিত (জন্ম: ২৬ অক্টোবর ১৮৮২, নিউ ব্রান্ডেনবুর্গ; মৃত্যু: ৫ আগস্ট ১৯৬৪, বার্লিন) একজন জার্মান শিল্প ইতিহাসবিদ, সংগ্রাহক এবং ইসলামি শিল্পকলায় বিশেষজ্ঞ। তিনি বিশেষ করে বস্ত্রশিল্পে ইসলামি ও কপটিক শিল্পের মধ্যকার সংযোগ নিয়ে তার গবেষণার জন্য সুপরিচিত।। ক্যুহনেল ১৯৩১ থেকে ১৯৫১ সাল পর্যন্ত ইসলামি শিল্প জাদুঘরের (বার্লিন স্টেট মিউজিয়ামের অংশ) পরিচালক হিসেবে দায়িত্ব পালন করেন এবং ১৯৩৫ থেকে ১৯৫৪ সাল পর্যন্ত বার্লিন বিশ্ববিদ্যালয়ে অধ্যাপক ছিলেন। এছাড়াও তিনি ওয়াশিংটন, ডি.সি.-এর টেক্সটাইল জাদুঘরের পরামর্শক এবং ডয়চে ওরিয়েন্ট-গেজেলশাফট (জার্মান প্রাচ্যবিদ্যা সমিতি)-এর সভাপতি ছিলেন।
১৯৬০ সালে আর্নস্ট ক্যুহনেল স্মিথসোনিয়ান ইনস্টিটিউশন কর্তৃক চার্লস ল্যাং ফ্রেয়ার মেডেল লাভকারী দ্বিতীয় ব্যক্তি হিসেবে ভূষিত হন।
আর্নস্ট ক্যুহনেল জন্মগ্রহণ করেন জার্মানির নিউ ব্রান্ডেনবুর্গ শহরে। তিনি স্থানীয় জিমনেসিয়ামের শিক্ষক পল ক্যুহনেল (১৮৪৮–১৯২৪) এবং তার স্ত্রী ইভা-হেডভিগ ব্রাউনের (মৃত্যু: ১৮৮৫) পুত্র। ১৯০১ সালে ক্যুহনেল কূটনৈতিক পেশায় প্রবেশের লক্ষ্য নিয়ে প্যারিস ও ভিয়েনার কনস্যুলার একাডেমিতে আইনশাস্ত্র অধ্যয়ন শুরু করেন। তবে পরবর্তীতে ১৯০২ সালে তার আগ্রহ পরিবর্তিত হয় এবং তিনি মিউনিখে প্রখ্যাত পণ্ডিত কার্ল ভল ও আডল্ফ ফুরটব্যাংলারের অধীনে শিল্পকলার ইতিহাস ও ধ্রুপদী পুরাতত্ত্ব অধ্যয়ন শুরু করেন। এরপর তিনি উচ্চতর শিক্ষার জন্য হাইডেলবার্গ বিশ্ববিদ্যালয়ে ভর্তি হন এবং ১৯০৬ সালে প্রখ্যাত শিল্পতাত্ত্বিক হেনরি থোডের তত্ত্বাবধানে ইতালীয় চিত্রশিল্পী ফ্রানচেসকো বতিচিনির ওপর একটি গবেষণাপত্র উপস্থাপন করে পিএইচ.ডি. ডিগ্রি অর্জন করেন। তার সহপাঠীদের মধ্যে ছিলেন রোজা শাপিরে, এডউইন রেডস্লব, ভাল্টার ক্যাসবাখ এবং এমিল ভাল্ডমান।
১৯০৫ সাল থেকে ১৯০৯ সাল পর্যন্ত তিনি ইতালি, উত্তর আফ্রিকা এবং স্পেন সহ বিভিন্ন দেশে পড়াশোনার জন্য ভ্রমণ করেন। ইতালিতে (১৯০৫) ও তিউনিসিয়ায় (১৯১২) ভ্রমণের সময় তার সঙ্গে ছিলেন বন্ধু ও সহকর্মী ফ্রিডো উইট্টে। স্পেনে অবস্থানকালে তিনি ইসলামি শিল্পকলার উপর প্রাথমিক গবেষণা শুরু করেন এবং এই বিষয়ে তার প্রথম প্রবন্ধগুলো প্রকাশিত হয়। এসময়ে সংগৃহীত উপকরণ থেকে পরবর্তীতে জনপ্রিয় বৈজ্ঞানিক বই রচিত হয়। ১৯০৯ সালে ক্যুহনেল বার্লিনের ফলিত শিল্পকলা জাদুঘরে যোগ দেন এবং সেখানে ওটো ফন ফালকের তত্ত্বাবধানে কাজ করেন। এসময় তিনি বিভিন্ন প্রদর্শনীর পরিকল্পনা ও বাস্তবায়নে অংশগ্রহণ করেন। এর মধ্যে বিশেষভাবে উল্লেখযোগ্য হলো ফ্রিডরিখ সার্রের সঙ্গে তার সহযোগিতায় মিউনিখে অনুষ্ঠিত প্রথম আন্তর্জাতিক ইসলামি শিল্প প্রদর্শনী।
১৯১১ সালে তিনি ফ্রিডরিখ সার্রে পরিচালিত বার্লিন জাদুঘরের ইসলামি বিভাগে সহকারী হিসেবে নিযুক্ত হন। ১৯২২ সালে তিনি তত্ত্বাবধায়ক পদে উন্নীত হন এবং ১৯৩১ থেকে ১৯৫১ সাল পর্যন্ত বার্লিনের ইসলামি শিল্পকলা জাদুঘরের পরিচালক হিসেবে দায়িত্ব পালন করেন।
১৯১২ সালে তিনি প্রত্নতত্ত্ববিদ ফ্রিডরিখ সার্রের সঙ্গে সামাররা খননকাজে অংশ নেন। তার প্রথম গুরুত্বপূর্ণ প্রকাশনা ছিল ১৯০১ সালে ভিলহেল্ম ফন বোডে সম্পাদিত "ভোর্ডারেসিয়াটিশ কনুফটেপিচে আউস আল্টারের জাইট" (প্রাচীন পূর্ব এশিয়ার গাঁথা গালিচার) পুনর্মুদ্রণ। প্রথম বিশ্বযুদ্ধ চলাকালীন, ১৯১৫ সালে, ক্যুহনেলের ভাষাজ্ঞানকে কাজে লাগিয়ে জার্মান সাম্রাজ্য সরকার তাকে একটি বিশেষ রাজনৈতিক মিশনে ফ্রান্স-বিরোধী অবস্থানে মরক্কোতে প্রেরণ করে। তিনি যুদ্ধের শেষ পর্যন্ত সেখানে অবস্থান করেন এবং পরবর্তী সময়ে কিছুদিন স্পেনে কাটান। এই অভিজ্ঞতা তার গবেষণার গতিপথ নির্ধারণে গুরুত্বপূর্ণ ভূমিকা রাখে—বিশেষ করে স্পেনের মুরিশ শিল্পকলার প্রতি তার গভীর আগ্রহ গড়ে ওঠে। তিনি বহুবার স্পেনের বিভিন্ন বিশ্ববিদ্যালয়ে এই বিষয়ে বক্তৃতা প্রদান করেন। এছাড়াও ক্যুহনেলের মিশরের সঙ্গে ঘনিষ্ঠ সম্পর্ক গড়ে ওঠে। ১৯৩০ থেকে ১৯৪০-এর দশকে তিনি সেখানে অতিথি অধ্যাপক হিসেবে শিক্ষকতা করেন। একই সঙ্গে, ১৯৩০ থেকে ১৯৫৪ সাল পর্যন্ত তিনি বার্লিন বিশ্ববিদ্যালয়ে অধ্যাপনা করেন।
১৯২৮/২৯ সালে তিসফুন খননকার্যে অংশগ্রহণ এবং ১৯৩১/৩২ সালে জার্মান-মার্কিন যৌথ খনন অভিযান পরিচালনার মাধ্যমে তার সঙ্গে যুক্তরাষ্ট্রের বিজ্ঞানীদের ঘনিষ্ঠ সম্পর্ক গড়ে ওঠে। ১৯৫২ সাল থেকে তিনি ওয়াশিংটন, ডি.সি. টেক্সটাইল জাদুঘরে সংরক্ষিত ইসলামি বস্ত্র ও গালিচা নিয়ে গবেষণা ও তালিকাভুক্তির কাজ শুরু করেন। বার্লিনের রাজ্য জাদুঘরের ইসলামি বিভাগে পরিচালক হিসেবে ক্যুহনেল ১৯৩১/৩২ সালে পেরগামন জাদুঘরের দক্ষিণ অংশে ঐতিহাসিক ও বৈজ্ঞানিক দৃষ্টিকোণ থেকে এই বিভাগের নতুনভাবে পুনর্গঠন করেন। তার উদ্যোগে এই সংগ্রহশালাটি ইসলামি শিল্পকলার গবেষণায় একটি আন্তর্জাতিক কেন্দ্র হিসেবে প্রতিষ্ঠা লাভ করে। দ্বিতীয় বিশ্বযুদ্ধের সময় এই সংগ্রহশালার ব্যাপক ক্ষয়ক্ষতি হলে ক্যুহনেল ১৯৫২ সাল পর্যন্ত এর পুনরুদ্ধারের কাজে নিয়োজিত থাকেন। ১৯৫২ সালের শুরুতে তিনি, কুপারস্টিশকাবিনেটের পরিচালক ফ্রিডরিশ উইঙ্কলার (১৮৮৮–১৯৬৫), এবং ওয়েইমার প্রজাতন্ত্রের রাইখস্কুনস্টওয়ার্ট ও ফ্রি বিশ্ববিদ্যালয় বার্লিনের সহ-প্রতিষ্ঠাতা এডভিন রেডসলবের উদ্যোগে পশ্চিম বার্লিনে “কুন্স্টগেশিশ্টলিশে গেজেলশ্যাফ্ট সু বার্লিন” পুনরায় প্রতিষ্ঠিত হয়।
১৯৫০-এর দশকে বার্লিন বিভাজনের পর যখন জাদুঘরের সংগ্রহগুলো পশ্চিম বার্লিনে ফিরিয়ে দেওয়া হয়, তখন ক্যুহনেল ১৯৫৮ সাল পর্যন্ত বার্লিন-ডালেম জাদুঘর কেন্দ্রে ইসলামি বিভাগটি প্রতিষ্ঠা করেন, যা ১৯৬৮ সাল থেকে "ইসলামি শিল্পকলা জাদুঘর" নামে পরিচিত।
ক্যুহনেল ছিলেন জার্মান ওরিয়েন্ট সোসাইটির প্রথম সভাপতি এবং বহু জার্মান ও আন্তর্জাতিক একাডেমি ও সমিতির সদস্য ছিলেন। মে ১৯৬০ সালে, আর্নস্ট ক্যুহনেল ওয়াশিংটনে "চার্লস ল্যাং ফ্রেয়ার মেডেল" পদক লাভ করেন।
১২ই আগস্ট ১৯৬৪ সালে, ক্যুহনেল ৮১ বছর বয়সে মারা যান। তাকে ভাল্ডফ্রিডহফ জেলেনডর্ফ কবরস্থানে সমাহিত করা হয়। তার পাশেই চিরনিদ্রায় শায়িত আছেন তার স্ত্রী, শিল্প ইতিহাসবিদ আইরিন ক্যুহনেল-কুনজে (১৮৯৯-১৯৮৮), যাকে তিনি ১৯৩৭ সালে বিয়ে করেন।